《龟山屿歌》
清代·屠文照

台阳北路三貂艰，转行东下临深湾。忽逢海岛如屏环，孤峰耸立苍石顽。

询之父老名龟山，招同舟子相跻攀。果然形色龟一般，四足绵亘千波间。

首尾崚嶒苔藓斑，天公厌若坚甲擐。霹雳一声流血殷，惊走生番驰无还。

吁嗟乎，甲虫三百汝为长，水族之中巨灵掌。不期石头宛肖像，波涛掀天风鼓荡。

渔舟到此难下网，但见奔腾万马响。狂澜回潭深万丈，飘泊海艘如鱼鲞。

向闻樵采有人上，虎穴幽深作蝄蜽。五总十朋常来往，气吞鲸浪呼吸爽。

蛟龙过此敢纵放，鼋鼍同类但瞻仰。年年滋生如卵养，变化无穷神通广。

又闻每岁临中秋，当空皓魄月夜幽。花啼文角蹲犀牛，此山挟之海面浮。

两角分开水不流，双目如珠夜光投。忽作海市飞蜃楼，风波顷刻翻不休。

我今橐笔来高游，鳄鱼何用韩公谋。制伏神怪如楚囚，生民乐利沧海收。

作者简介：屠文照，字西园。广东潮州人。清道光九年（1829）前来台湾噶玛兰（今宜兰）。作品见于陈淑均《噶玛兰厅志》。